Ahmad Yunus Hairi

Yang Berhormat Dato' Dr Ahmad Yunus bin Hairi adalah ahli politik Malaysia berbangsa Melayu dari Parti Islam Se-Malaysia yang juga merupakan Ahli Dewan Undangan Negeri (ADUN) Sijangkang, Selangor bertanding di atas tiket PAS. Di peringkat parti, beliau merupakan Pesuruhjaya PAS Negeri Selangor.

Exco Selangor 
Pada 18 Januari 2012, Dr Ahmad Yunus dilantik sebagai Exco negeri Selangor menggantikan Dr Hassan Ali yang dipecat dari PAS pada 8 Januari 2012. Dr Ahmad Yunus mengangkat sumpah jawatan di hadapan Sultan Selangor di Istana Bukit Kayangan di Shah Alam . Beliau dipertanggungjawabkan  terhadap  Kebudayaan Melayu, Belia dan Sukan negeri Selangor. Hassan Ali sebenarnya menjadi Pengerusi Hal Ehwal Islam, Adat Melayu, Infrastruktur dan Kemudahan Awam. Calon pilihan iaitu Pesuruhjaya PAS Selangor Dr Abdul Rani Osman menolak jawatan tersebut.

Isu dan kontroversi

Dapat gantirugi RM55,000
Selepas Pilihan Raya Umum Malaysia 2004 akhbar Berita Harian menyiarkan berita "Tikam dari belakang - calon PAS". Pada 29 Julai 2004, Dr Ahmad Yunus Khairi telah memfailkan saman ke atas Datuk Abdul Fatah Iskandar, Kalimullah Hassan dan The News Straits Times Press( Malaysia ) Berhad. Rencana itu membawa maksud Ahmad Yunus seorang rakan yang tidak boleh dipercayai kerana selalu bersama majlis ceramah UMNO / Abdul Fatah tetapi bertanding pula atas tiket PAS. Pembaca akan mentafsir Ahmad Yunus sebagai calon PAS tangkap muat dan beliau adalah calon yang berjuang berdasarkan emosi.

Dr Ahmad Yunus diwakili oleh peguam Mohamed Hanipa Maidin. Datuk Abdul Fatah Iskandar diwakili oleh firma Tetuan Salahuddin Saidin . Akhbar Berita Harian diwakili oleh peguam Josephen dari Tetuan Sharizat & Lee .

Pada 29 Julai 2010, Mahkamah Sesyen Klang merekodkan bahawa Datuk Abdul Fatah Iskandar, akhbar Berita Harian dan kumpulan NSTP Press setuju membayar gantirugi RM55,000 tanpa pengakuan liabiliti kepada Dr Ahmad Yunus.

Pemakaian Baju Melayu semasa sidang Dewan Negeri 
Pada bulan November 2020, Ahmad Yunus adalah di antara 5 Ahli Dewan Negeri (ADUN) pembangkang yang ditegur oleh Speaker Dewan Negeri Selangor, Ng Suee Lim kerana memakai Baju Melayu di Dewan pada hari yang bukan hari Jumaat. ADUN-ADUN lain yang ditegur adalah Mohd Shamsudin Lias (Sungai Burong), Zakaria Hanafi (Semenyih), Mohd Imran Tamrin (Sungai Panjang) dan Rizam Ismail (Sungai Air Tawar). Teguran itu telah mencetuskan rasa tidak puas hati kalangan ADUN pembangkang.

Bidas Ahli Parlimen Klang 
Pada 5 September 2020, Dr Yunus selaku Pesuruhjaya PAS Negeri Selangor telah membidas Ahli Parlimen Klang, Charles Santiago kerana mahu perletakan jawatan Menteri Alam Sekitar dan Air, Datuk Seri Tuan Ibrahim Tuan Man berikutan pencemaran sungai di Selangor. Pesuruhjaya Pas Selangor itu berkata sebelum menuding kesalahan ke atas Menteri Air dan Alam Sekitar itu, Charles perlu cermin diri terlebih dahulu  Kata Dr Yunus, pencemaran ini merupakan kejadian ulangan disyaki berpunca dari kilang yang sama justeru itu tindakan awal oleh Charles sewaktu menjadi pengerusi Suruhanjaya Perkhidmatan Air Negara (SPAN) ketika kerajaan Pakatan Harapan sebelum ini di dalam mengekang isu pencemaran sungai yang berlaku dari awal adalah dipersoalkan.

Pertahankan Pendidikan Agama Negeri Selangor 
Pada bulan Julai 2017, Dr Yunus selaku Pengerusi Jawatankuasa Tetap Hal Ehwal Agama, Islam, Adat Melayu dan Pembangunan Desa Negeri Selangor telah menolak dakwaan Menteri Besar Johor, Datuk Seri Mohamed Khaled Nordin bahawa agenda pembangunan pendidikan agama negeri Selangor adalah tidak konsisten.

Kata Dr Yunus, kerajaan negeri telah membina madrasah integrasi tahfiz dan maahad tahfiz di seluruh negeri.

Beliau menegaskan terdapat beratus-ratus sekolah agama Kelas Al-Quran Fardhu Ain (KAFA), Sekolah Rendah Intergrasi di 11 buah daerah dan 4 buah Maahad Tahfiz Intergrasi Negeri. Elaun guru-guru agama di sekolah integrasi negeri juga telah dinaikkan sehingga RM1,500 sebulan yang menelan belanja RM20 juta seperti yang diluluskan pada Belanjawan 2017. RM13 juta juga telah diluluskan bagi pembaikan infrastruktur pendidikan aliran agama membabitkan sekolah agama rakyat (SAR), tambah beliau.

Anugerah dan pengiktirafan 

  Darjah Dato' Paduka Mahkota Selangor (DPMS) - Dato'  (2014)

Pautan luar 
 http://pru12.pas.org.my/index.php?option=com_content&task=view&id=183

Anggota Parti Islam Se-Malaysia
Ahli Dewan Undangan Negeri Selangor ke-14
Ahli politik Malaysia berketurunan Melayu
Muslim Malaysia
Orang hidup
Ahli Dewan Undangan Negeri Selangor ke-13
Ahli Dewan Undangan Negeri Selangor ke-12
Penerima Darjah Kebesaran Dato’ Paduka Mahkota Selangor
Ahli Dewan Rakyat, Parlimen Malaysia ke-15
Ahli Dewan Negeri Selangor ke-15